kardosdrur/scandi-wiki huggingface dataset:
Jógvan I. Olsen

Jógvan Ingvard Olsen (født 8. juli 1930 på Toftir) er en tidligere færøsk skibsreder og politiker (SB).

Han var medlem af kommunalbestyrelsen i Nes 1974–1980, de sidste fire år som borgmester. Han var igen borgmester fra januar til august 1989. Olsen var indvalgt i Lagtinget for Eysturoy 1970–1988. Han var fiskeri- og energiminister i Jógvan Sundsteins anden regering 1989–1991, medlem af Lagtingets delegation til Nordisk Råd 1991–1993 samt Lagtingets formand fra juli til september 1994 og 1995–1998. Princippet om parlamentarisme blev lovfæstet i 1995 på hans initiativ.

Han var fårebonde 1944–1946, fisker 1946–1958, fiskeskipper fra 1958 og skbsreder fra 1968.

Han er søn af Jens Christian Olsen og halvbror til Alfred Olsen, begge Sambandsflokkurin-politikere.

Referencer 
 Løgtingið 150 – Hátíðarrit, bind 2 (2002), s. 332. (PDF )

Politikere fra Sambandsflokkurin
Lagtingsmedlemmer fra Færøerne
Lagtingsformænd på Færøerne
Søfolk fra Færøerne
Skibsredere fra Færøerne
Fiskeriministre fra Færøerne
Energiministre fra Færøerne
Landmænd fra Færøerne
Borgmestre fra Færøerne
Personer fra Østerø
Sámal Petersen

Sámal Petersen (født 3. juli 1904 i Klaksvík, død 7. oktober 1976) var en færøsk lærer og politiker (SF). Han var uddannet lærer fra Haslev Seminarium fra 1928, og arbejdede derefter som lærer i hjembyen Klaksvík frem til 1971. Han var kommunalbestyrelsesmedlem i Klaksvíkar kommuna fra 1939–1951 og 1959–1962, og var borgmester 1939–1943, 1949 og 1959–1961.

Petersen repræsenterede Sjálvstýrisflokkurin i Lagtinget fra 1957 til 1966, valgt for Norðoyar. Lagtingsformand fra 1963 til 1966. Derefter var han kommunal-, kultur- og skoleminister fra 1967 til 1972.

Referencer 
 Løgtingið 150 – Hátíðarrit, bind 2 (2002), s. 339. (PDF )

Lærere fra Færøerne
Politikere fra Sjálvstýrisflokkurin
Borgmestre fra Færøerne
Lagtingsmedlemmer fra Færøerne
Lagtingsformænd på Færøerne
Personer fra Klaksvik
Kommunalministre fra Færøerne
Skoleministre fra Færøerne
Kulturministre fra Færøerne
Lasse Klein

Lasse Klein (født 8. oktober 1950 i Klaksvík) er en færøsk regnskabsfører og tidligere politiker (SF) og (KrF).

Han gik på handelsskole på Færøerne, i København og i London 1966–1973 og var sekretær i Føroya Kommunufelag 1973–1978. I 1977 etablerede han ugeavisen Oyggjatíðindi, som han var redaktør for 1978–1982. Klein drev eget regnskabs- og revisionskontor 1978–1989, derefter politiker på heltid i en del år, før han var sømand 1998–2001. Siden 2001 har han igen arbejdet som regnskabsfører.

I 1970'erne var Klein med til at etablere Sjálvstýrisflokkurins centrale organisation samt ungdomsorganisationen Unga Sjálvstýri. Han var kommunalbestyrelsesmedlem i Runavíkar kommuna 1984–1985, kultur-, kommunikations- og samfærdselsminister i Atli Dams fjerde og femte regjering 1985–1989, indvalgt i Lagtinget fra Eysturoy 1988–1998 og lagtingsformand 1993–1994. I 1994 brød han med Sjálvstýrisflokkurin, hvilket førte til at Marita Petersens regering mistede sit flertal. Klein var i sin sidste periode i Lagtinget valgt for Kristiligi Fólkaflokkurin, som han var parlamentarisk leder for hele perioden. Klein gik siden tilbage til Sjálvstýrisflokkurin igen. I januar 2014 blev han ansat som sekretær for Nýtt Sjálvstýri, som partiet hedder siden april 2015. Han stillede op til lagtingsvalget 2015 for Nýtt Sjálvstýri, men opnåede ikke at blive valgt. Partiet fik to mandater, hvor 10 stemmer sikrede det næstvalgte mandat.

Referencer 
 Løgtingið 150 – Hátíðarrit, bind 2 (2002), s. 311. (PDF )

Eksterne henvisninger 
 http://lasse.meklarin.fo/main/default.asp

Noter 

Erhvervsfolk fra Færøerne
Redaktører fra Færøerne
Politikere fra Sjálvstýrisflokkurin
Lagtingsmedlemmer fra Færøerne
Lagtingsformænd på Færøerne
Kulturministre fra Færøerne
Trafikministre fra Færøerne
Personer fra Klaksvik
Politikere fra Kristiligi Fólkaflokkurin
Økologisk Landsforening

Økologisk Landsforening er en dansk interesseorganisation, der arbejder for at sikre, styrke, udvikle og udbrede økologisk fødevareproduktion. Desuden at være det samlende led mellem landmænd, virksomheder, forbrugere og ildsjæle. Helle Borup Friberg er direktør for foreningen. Hun overtog direktørposten i september 2017 efter Paul Holmbeck, der indtil 2020 fortsatte som politisk direktør. 

Foreningen blev stiftet i 2002 ved en fusion mellem Landsforeningen Økologisk Jordbrug (LØJ), Økologisk Landscenter og en række økologiske brancheforeninger. Landsforeningen Økologisk Jordbrug blev stiftet i 1981. Rødderne går tilbage til 1970'erne, hvor der opstod fire grupper af økologiske jordbrugere rundt omkring i Danmark.  

Foreningen er i dag en professionelt drevet organisation med omkring 45 ansatte. Organisationen driver hjemmesiderne www.okologi.dk og I Love Øko (om fordelene ved økologi). Foreningens avis Økologisk Landbrug udkommer én gang om måneden. Magasinet Økologisk udkommer 4 gange om året. Der udsendes også et ugentligt nyhedsbrev.

Økologisk Landsforening er hovedarrangør af begivenheden Økodag i samarbejde med danske mejerier, hvor der hvert år deltager flere hundrede tusinde mennesker.

Medlemskaber 
Økologisk Landsforening opererer med flere slags medlemskaber. Et personligt medlemskab, et støttemedlemskab kaldet "Øko-ven", et virksomhedsmedlemskab, et landmandsmedlemskab og et landbrugselev studiemedlemskab.

Organisationsstruktur 
Foreningens højeste myndighed er generalforsamlingen, som afholdes hvert år i marts. Foreningens bestyrelse består af 7 medlemmer, som har det juridiske ansvar for foreningens drift, og varetager de økologiske producenters, virksomheders og forbrugeres interesser over for samarbejdspartnere, myndigheder, politikere m.fl.. 

Derudover er der et repræsentantskabet på 29 medlemmer. De sætter foreningens overordnede politiske retning og fungerer som et rådgivende organ samt som et dialogforum for foreningens medlemmer. Repræsentantskabet udpeger 4 medlemmer til bestyrelsen (2 hvert år) for 2 år ad gangen. Forpersonen for repræsentantskabet er også forperson for bestyrelsen

Forpersonen vælges blandt medlemmerne af foreningen for 2 år ad gangen. Formandskabet består i øjeblikket af forperson Louise Køster og næstforperson Sten Dissing.

Kilder

Eksterne henvisninger 
 Økologisk Landsforenings hjemmeside
 I Love Øko

Foreninger fra Danmark
Jordbrugsorganisationer
Økologisk jordbrug
Økologisk landbrug
Etableret i 2002
Lilli von Kohl

Laura Louise Henriette von Kohl (født 14. december 1882, død 4. maj 1931 i Laurelton, New Jersey, USA), kaldt Lilli, Lili eller Lily, var en dansk manuskriptforfatter, som var tvillingesøster til Louis von Kohl og lillesøster til Carl og Aage von Kohl.

Lilli von Kohl blev som 23-årig gift med den godt 40 år ældre brygger Carl Jacobsen i 1906. Ægteskabet var ikke lykkeligt, og Jacobsens børn var stærkt imod det, så i 1908 blev parret skilt.

I 1909 giftede Lilli von Kohl sig med instruktør og filmdirektør Kay van der Aa Kühle - et ægteskab, der varede til (1914 eller) 1915.

Hun skrev i 1911 manuskriptet til filmen Morfinisten, som hendes bror Louis instruerede.

Hun flyttede til USA, hvor hun en tid havde en systue inden hun giftede sig med advokat Oliver Carpenter. Hun døde i en bilulykke.

Kilder

Eksterne links 
 Lili v. Kohl på Carlsberg Wikia
 Laura Louise Henriette Kohl på Geni.com
 

Manuskriptforfattere fra Danmark
Omkomne ved trafikulykker i USA
Den yndigste rose er funden

"Den yndigste rose er funden" er en dansk julesalme skrevet af Hans Adolph Brorson i 1732. Melodien er formodentlig fra Wittenberg-området i Tyskland, hvor den første gang er udgivet af Joseph Klug i 1542. Salmen er nummer 122 i Den Danske Salmebog. Salmens originale titel var "Jeg er en rose i Saron".

Salmen er optaget i Kulturkanonen fra 2006 under afsnittet 24 lyriske værker.

Tekst 
Salmen består af otte vers a fire linjer på hver ni stavelser, hvor linjerne 1-2 og 3-4 rimer. 

Rosen i titlen henviser til Jesus, der stråler blandt tornene, som er alle de syndige mennesker på Jorden. Gud har ladet rosen blomstre for at få menneskene til at vende sig til ham, men det går ikke så let ("mange har aldrig fornummen,/at rosen i verden er kommen"). Men den, der synger, forkynder at: "lad tornene rive og nage/(..) min rose jeg aldrig vil miste!"

Brorsons version er på 11 vers og længere end den, der står i Salmebogen. Det har været foreslået at tilføje et vers, så vers syv deles, og følgende linjer indsættes:

(første to linjer af vers 7)
du ganske mit hjerte betager,
din sødhed jeg finder og smager.

(8)
Min rose mig smykker og pryder,
min rose mig glæder og fryder;
(sidste to linjer fra det hidtidige vers 7)

Melodi

Indspilninger 

Salmen er en af de mest kendte danske julesalmer og er indspillet af en række kunstnere, heriblandt
 Aksel Schiøtz (1938)
 Grethe Ingmann (1973)
 Ingolf Olsen (1982)
 Valdemar Rasmussen (1985)
 Pia Raug og Steve Dobrogosz (1997)

Frederik Magle har komponeret en fanfare over melodien for to trompeter og orgel til Sankt Pauls Kirkes 140-års jubilæum.
Fanfaren blev uropført den 3. december 2017.

Referencer

Eksterne henvisninger 

 

Julesalmer
Salmer af Hans Adolph Brorson
Kulturkanonen
Salmer i Den Danske Salmebog
Tårup–Kvols–Nørre Borris Sognekommune

Tårup–Kvols–Nørre Borris Sognekommune i Fjends Herred var en kommune i Viborg Amt fra 1842 til 1970. Indtil 1950 hed kommunen Taarup–Kvols–Borris Kommune.

Tre sogne  
Kommunen bestod af de tre sogne Tårup, Kvols og Borris. 

I 1950 skiftede Borris Sogn navn til Nørre Borris Sogn, og fra 2007 er navnet Sparkær Sogn. 

Der er tre kirker i den tidligere kommune. Taarup Kirke og Kvols Kirke er fra Middelalderen, mens Sparkær Kirke afløste den gamle Borris Kirke i 1905. 

Dalsgård i Knudby i Tårup Sogn blev præstegård i 1422. I nutiden er området delt mellem to pastorater.

Sparkær som hovedby 
I de seneste årtier inden kommunesammenlægningen i 1970 var Sparkær kommunens hovedby. Sparkær ligger ved Viborg-Skive-Struer Jernbanen, og byen var en stationsby indtil 1979.

Kommunens nedlæggelse 
I 1970 blev kommunen delt, så Tårup–Kvols kom til Viborg Kommune, mens Nørre Borris Sogn (med Sparkær) kom til Fjends Kommune. 

I 2007 blev området forenet i Viborg Kommune.

  

Kommuner i Viborg Amt (før 1970)
Kobberup-Feldingbjerg-Gammelstrup Sognekommune

Kobberup-Feldingbjerg-Gammelstrup Sognekommune i Fjends Herred var en kommune i Viborg Amt fra 1842 til 1970.

Sogne  
Kommunen bestod af de tre sogne Kobberup, Feldingbjerg og Gammelstrup.

I 2007 skiftede Feldingbjerg Sogn navn til Stoholm Sogn.

Der er fire kirker i området. Kobberup, Feldingbjerg og Gammelstrup kirker er fra Middelalderen. I 1971 blev Stoholm Kirke opført i udkanten af det daværende Feldingbjerg Sogn. 

Det gamle pastorat havde sin fælles præstegård i Kobberup. I nutiden er området delt mellem to pastorater.

Stoholm som hovedby 
I de seneste årtier inden kommunesammenlægningen i 1970 var Stoholm kommunens hovedby. Fra 1970 til 2006 var Stoholm også hovedby for Fjends Kommune.
  
Stoholm ligger ved Viborg-Skive-Struer Jernbanen, og byen er stadig en stationsby.

Kommunens nedlæggelse 
I 1970 blev kommunen delt, så langt det meste kom til Fjends Kommune, mens 1350 ha i den nordøstlige del af Kobberup Sogn blev overflyttet til Gl. Skive Kommune. Det overflyttede område bestod af Nørre Søby øst for Højslev Stationsby samt af et område ved gården Søvang syd for Højslev Station.

Efter kommunesammenlægningen i 2007 hører Nordfjends (med Nørre Søby) til Skive Kommune, mens resten af den tidligere Kobberup-Feldingbjerg-Gammelstrup Sognekommune nu er en del af Viborg Kommune.

Kommuner i Viborg Amt (før 1970)
Kristian Zahrtmanns Plads

Kristian Zahrtmanns Plads er plads i Fuglebakken-kvarteret på Frederiksberg

I  1912/13 fik Kristian Zahrtmann et hus på stedet, det blev  tegnet af arkitekt Hans Koch og blev præmieret i 1913 og huset fik navnet Casa  D'Antino. Casa D'Antino er også navnet på en restaurant i Dr. Tværgade. På pladsen er opsat en statue af Kristian Zahrtmann, som er udført af Hans Syberg.

Forlaget Hoff & Poulsen har til huse på Kristian Zahrtmanns Plads.

Noter 

Kvarterer på Frederiksberg
Johan Hendrik Weihe

Johan Hendrik Weihe (født 22. oktober 1786 i Søldafirði på Østerø, død 1. april 1868 smst.), var en færøsk bonde, skipper og politiker. Han fæstede Útibøgarð i sin hjembygd i 1820. Ved det første landstingsvalg på Færøerne i 1851 valgte Lagtinget Weihe som Færøernes repræsentant i Landstinget, hvor han sad som uafhængig tingmand frem til 1853.

Han var søn af Joen P. Weihe í Lamba og dennes hustru Anne Sofie Weyhe, født Debes.

Weihe var sømand fra 1808. Han tog nagivationseksamen i København i 1814 og var derefter styrmand indtil han i 1820 blev kongsbonde. Han fortsatte dog lejlighedsvist som skibsfører. Han var konstitueret sysselmand i blandt andet i 1858. Han blev valgt ved første landstingsvalg på Færøerne 11. august 1851 og stillede ikke op igen ved næste valg i 1853. Han stillede op uden held til Folketinget ved et suppleringsvalg i 1857 og  valget i 1858.

Han var far til den færøske sprogmand Alexander Weihe.

Referencer 

Landstingsmedlemmer fra Færøerne
Landstingsmedlemmer i 1850'erne
Landmænd fra Færøerne
Søfolk fra Færøerne
Sysselmænd fra Færøerne
Politikere fra Færøerne før 1906
Daugbjerg-Mønsted-Smollerup Pastorat

Daugbjerg-Mønsted-Smollerup Pastorat er et pastorat i Viborg Domprovsti i Viborg Stift. Tidligere var Daugbjerg-Mønsted-Smollerup også en sognekommune i Fjends Herred i Viborg Amt.

Sogne  
Indtil 2007 hørte pastoratet til Skive-Fjends Provsti.

Pastoratet består af de tre sogne Daugbjerg, Mønsted og Smollerup.

De tre kirker i pastoratet er fra Middelalderen. Smollerup Kirke har Nordens ældste fungerende kirkeklokke, der er fra cirka år 1100. Desuden ligger Daugbjerg og Mønsted kirker i pastoratet.

Præstegården ligger i Daugbjerg.

Sognekommunen 
Daugbjerg-Mønsted-Smollerup Sognekommune blev oprettet i 1842. I 1970 blev den tidligere kommune en del af Fjends Kommune, og i 2007 blev Fjends indlemmet i Viborg Kommune.

Seværdigheder 
Primærrute 16 (hovedvejen mellem Viborg og Holstebro) går gennem pastoratet. Det samme gør Sekundærrute 186, der sammen med Primærrute 13 forbinder Skive med Vejle.

Området er kendt for Daugbjerg Kalkgruber og Mønsted Kalkgruber.

  

Kommuner i Viborg Amt (før 1970)
Pastorater i Viborg Domprovsti
Bünsdorf

Bünsdorf (dansk: Bynstorp) er en kommune og en by i det nordlige Tyskland, beliggende i Amt Hüttener Berge i den østlige del af Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten.

Geografi 
Bünsdorf ligger omkring 11 km nordøst for Rendsborg mellem Vittensø og Kielerkanalen. Mellem disse løber floden Schirnau. Mod ves løber A7/E45 fra Rendsborg mod Slesvig , mod nord Bundesstraße 203 fra Rendsborg mod Egernførde.

Eksterne kilder/henvisninger 

 Kommunens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Ambulatorium

Et ambulatorium (fra latin ambulatorius  som betyder den omkringvandrende) er et behandlingssted for patienter, som ikke er indlagt på eksempelvis et hospital. Som oftest ligger ambulatorier i forbindelse med sygehuse. Ambulatorier bruges både til forundersøgelser og efterbehandling. Det kaldes ambulant behandling, når patienten er hjemme om natten.

Normalt får man henvisning til et ambulatorium, men åbne ambulatorier, hvor patienterne selv kan opsøge stedet findes også.

Se også 
 Hospital
 Sygehus

Sundhedsvæsen
 
Sygepleje
Jerusalem British War Cemetery

Jerusalem British War Cemetery er en britisk militærkirkegård i Mt. Scopus i Jerusalem for soldater fra det britiske statssamfund i Mandatområdet i Palæstina under Første Verdenskrig.

Billedegalleri

Eksterne henvisninger 

 Jerusalem British War Cemetery in "Commonwealth War Graves Commission" site

British War Cemetery
Kirkegårde
Henrik Lykke (fodboldspiller)

Henrik Lykke (født 3. april 1970) er en dansk tidligere fodboldspiller, der blandt andet var med til at blive dansk mester for Herfølge Boldklub i 2000.

Eksterne henvisninger 
 

Fodboldspillere fra Danmark
Fodboldspillere fra Lyngby Boldklub
Fodboldspillere fra Lille OSC
Fodboldspillere fra FC København
Fodboldspillere fra Herfølge Boldklub
Det Europæiske Miljøagentur

Det Europæiske Miljøagentur (EEA), har hovedsæde i København og er EUs agentur for bearbejdning, analyse og formidling af information om miljøtilstand - og udvikling i Europa, om de kræfter driver udviklingen og virkningerne af implementeret miljøtiltag. Miljøagenturets bestyrelse har repræsentanter fra hver af landenes regering, en repræsentant for Europakommissionen og to repræsentanter udpeget af Europaparlamentet. Arbejdet er støttet af et videnskabeligt udvalg, temacentre med kontrakter med grupper af forskningsinstitutioner.

Miljøagenturets målsætning er at levere pålidelige, uafhængige oplysninger om miljøkvalitetskrav, miljøpåvirkninger og miljømæssig sårbarhed. EEA er en vigtig kilde til information for alle, der er involveret i at formulere, vedtage, gennemføre og evaluere miljøpolitikken, samt den brede offentlighed.

Alle EU-lande er medlemmer af miljøagenturet, men også lande uden for EU kan deltage. I 2013 er der 33 medlemslande: EU's 28 medlemsstater plus Island, Liechtenstein, Norge, Schweiz og Tyrkiet. Norges medlemskab er en del af EØS-aftalen. Albanien, Bosnien-Herzegovina, Makedonien, Montenegro og Serbien har ansøgt om medlemskab.

Temacentre i 2010:

 Luftforurening og klimaændringer 
 Biodiversitet 
 Arealanvendelse og geografisk information
 Bæredygtigt forbrug og produktion
 Vand

Referencer

Eksterne henvisninger 
 Officielt websted.

EU's agenturer
EU i Danmark
Kostume

Et kostume er en dragt til brug for optræden eller udklædning. Et kostume giver indtryk af, at bæreren er en anden end normalt og kan bruges ved fastelavn, karneval og ved optræden på teater, film og tv.

Forskellige kostumer

Professionelt 
Nogle af de steder, man kan se kostumer, er på teater, film og tv. Kostumer og andre virkemidler kan hjælpe skuespillerne med at gengive personernes alder, køn, erhverv, socialklasse, etnicitet og give informationer om det historiske tidspunkt, geografiske sted, tiden på dagen, årstiden og vejret. Ofte bliver kostumerne overdrevet for at fremhæve bestemte aspekter som hos personer som Harlekin og Pjerrot i Commedia dell'arte.

En anden brug af kostumer er ved sportsbegivenheder med maskotter. Også firmaer og foreninger kan have maskotter til underholdning som ved sceneshows for børn i forlystelsesparker, indkøbscentre og lignende. Det kan være heldækkende kostumer, så de optrædende fuldstændig ser ud som de fiktive figurer. 

Det kendes under det japanske begreb kigurumi og benyttes også af privatpersoner.

Helligdage og festivaler 

Det at have kostumer på er en vigtig del af en række helligdage og festivaler som Mardi Gras og halloween og i mindre omfang i forbindelse med religiøse helligdage som jul og påske. Mardi Gras-kostumer er som regel  narre og andre fantasifigurer, mens halloween-kostumer traditionelt tager udgangspunkt i overnaturlige væsener som spøgelser, vampyrer og engle. Ved jul og påske optræder mytiske figurer som Julemanden eller Påskeharen. Kostumer kan også bruges til Uncle Sam på den amerikanske uafhængighedsdag.

Børn 
Kostumer kan bruges af børn til udforskning og rollespil. Børn kan klæde sig ud som historiske eller fiktive personer: pirater, cowboys eller prinsesser, som sygeplejeske eller brandmand, eller som de dyr i zoologiske haver og på bondegårde. Generelt er de mindre drenge i kostumer, der understøtter stereotype ideer om det at være mandlig, mens mindre piger foretrækker kostumer, der understøtter stereotype ideer om det at være kvindelig.

Cosplay 

Cosplay er et ord af japansk oprindelse, der betyder "costume play". Det dækker over kostumer til at gengive fiktive personer ikke mindst fra manga og anime. Det har til en vis grad karakter af subkultur og ses ved anime conventions og lignende. Mange af dem er originale designs eller hjemmelavede og unikke, afhængigt af hvad cosplayeren søger at gengive. Kostumerne vurderes ofte ud fra, hvor godt de gengiver det ønskede.

I familie med cosplay er kigurumi samt fursuits, der minder meget om maskotkostumer og bruges til at vise dyr eller dyreagtige personligheder.

Eksterne henvisninger

Noter 

Klædedragter
Haby

Haby er en kommune og en by i det nordlige Tyskland, beliggende i Amt Hüttener Berge i den østlige del af Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten.

Geografi 
Haby ligger omkring 14 km nordøst for Rendsborg og 8 km sydvest for Egernførde øst for Vittensø. Mod vest går Bundesstraße 203 fra Rendsborg mod Egernførde.

I kommunen ligger ud over Haby landsbyerne og bebyggelserne Lehmsiek, Stillbek, Ropahl og Quellental.

Eksterne kilder/henvisninger 

 Kommunens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Peter F. Christiansen

Peter Ferdinand Christiansen (født 22. september 1923 i Tórshavn, død 2012) var en færøsk avisdirektør og politiker (SB).

Efter realskolen i 1939 gik han på handelsskole. Christiansen var kontorist i grossistfirmaet Landshandilin p/f i Tórshavn 1941–1947 og administrerende direktør i avishuset Dimmalætting i Tórshavn 1947–1999.

Christiansen var medlem af kommunalbestyrelsen i Tórshavn 1965–1970 og 1976–1984, i perioden 1968–1969 som borgmester. Han var valgt til Lagtinget fra Suðurstreymoy 1966–1970, og mødte senere som suppleant en periode i 1984. Christiansen var finans- og landbrugsminister og vicelagmand i Regeringen Atli Dam I 1970–1975. Christiansen var formand i Sambandsflokkurins vælgerforening i Suðurstreymoy i en årrække.

Referencer 

Politikere fra Sambandsflokkurin
Borgmestre fra Færøerne
Erhvervsfolk fra Færøerne
Personer fra Thorshavn
Vicelagmænd fra Færøerne
Lagtingsmedlemmer fra Færøerne
Finansministre fra Færøerne
Landbrugsministre fra Færøerne
Mr. Nice Guy

Mr. Nice Guy kan henvise til:

 Mr. Nice Guy (film fra 1987)
 Mr. Nice Guy (film fra 1997)
 Mr. Nice Guy (EP) − en EP fra 2004 af den danske sanger Trine Dyrholm
Mr. Nice Guy (EP)

Mr. Nice Guy er en EP af den danske sangerinde Trine Dyrholm, som indeholder tre numre ("Avenuen", "Spejlet" og "Stille"), og som blev komponeret til komedieshowet af samme navn vist på Bellevue Teatret.

Teksten er skrevet af Peter og Anders Lund Madsen, og musikken er komponeret af Kim Larsen. Sangene er sunget af hovedskuespilleren i showet Trine Dyrholm og Emil de Waals band.

Modtagelse 
Sangen "Avenuen" blev et kæmpe hit, og lå #1 på singlehitlisten i adskillige omgange, og tilbragte i alt 135 uger på listen. Til trods for at være certificeret til platin med et salg på over 16.000 eksemplarer modtog Dyrholm ikke de adskillige platinplader som hun var berettiget da pladeselskabet CMC efter eget udsagn ikke holdt øje med det.

Coverversioner 
Kim Larsen indspillede coverversioner af "Stille i verden" og "Lille Spejl", som blev udgivet på hans album Gammel hankat fra 2006, og blev kaldt "pladens to bedste sange" i Dagbladet Information.

Trackliste

Personel 
 Trine Dyrholm - Vokal
 Gustaf Ljunggren - harmonika, guitar, elektrisk guitar
 Stig Kreutzfeldt - baggrundsvokal, guitar
 Kristian Jørgensen - kontrabas
 Emil de Waal - trommer, producer

Noter

Eksterne henvisninger 
Mr. Nice Guy på discogs

EP-plader
Album fra 2004
Album fra Danmark